በተለያዩ የአገሪቱ ክፍሎች የሚታየውን የኔትወርክ ጥራት ችግር ለማስተካከል ከባለድርሻ አካላት ጋር በትኩረት እየሰራ ነው
ቴሌኮሙ ያለፉት ስድስት ወራት በጀት ዓመት የ6 ወራት የስራ አፈፃጸምና የቴሌኮም ማስፋፊያ ፕሮጀክት የስራ ክንውን አስመልክቶ ዛሬ ለጋዜጠኞች ጋዜጣዊ መግለጫ ሰጥቷል።የኢትዮ ቴሌኮም የኮርፖሬት ኮሙኒኬሽን ኦፊሰር  አቶ አብዱራሂም አህመድ እንዳሉት ቴሌኮሙ አዳዲስ ቴክኖሎጂዎችን ወደ አገር ውስጥ በማስገባት የአገሪቱን የቴሌኮም ተደራሽነትና ሽፋን እንዲሁም ጥራት በከፍተኛ ሁኔታ ለማምጣት እየሰራ ነው።በአዲስ አበባና በተለያዩ የአገሪቱ አካባቢዎች የሚታየውን የኔትወርክ መጥፋትና መቆራረጥ ዋነኛው ምክንያት የሃይል መቋረጥና የፋይበር ኦፕቲክስ በግለሰቦችና በመልሶ ማልማት በሚደርስባቸው ጉዳት መሆኑን ተናግረዋል።ደንበኞችን የአገልግሎቱ ተጠቃሚ ለማድረግ በዘርፉ ትልቅ ልምድ ካላቸው ኩባንያዎች ጋር ከፍተኛ መጠን ያለው የማስፋፊያ ፕሮጀክት በመፈራረም ለውጤታማነቱ እየተንቀሰቀሰ እንደሆነ አቶ አብዱራሂም  ገልፀዋል።ለማስፋፊያ ፕሮጀክቱ የሚሆኑ እቃዎች ሳይዘገዩ እንዲገቡና ስራ ላይ እንዲውሉ ከኢትዮጵያ አየር መንገድ፣ ንግድ መርከብ ድርጅት፣ ንግድ ባንክና ገቢዎች ባለስልጣን ጋር ፈጣንና ቀልጣፋ የትራንስፖርትና የከስተም ክሊራንስ እንዲሁም የባንክ ፈቃድ አገልግሎት ለማግኘት ከድርጅቶቹ ጋር ግንኙነት ፈጥሮ እየሰራ ነው።ቴሌኮሙ ፕሮጀክቱን የተሳለጠ ለማድረግ የኮንትራክተርና የኮንሰልታንት ስትራቴጂ ሰነድ ያፀደቀ ሲሆን በሚደረገው የግንባታ ዘርፍ 127 ኮንትራክተሮች ወደ ስራ ለማስገባት ከሚመለከታቸው ጋር እየሰራ እንደሚገኝ አስታውሰዋል።ከውጭ ከሚገቡት እቃዎች በተጨማሪ የትራንስፎርመር ችግር ለመፍታት የኢትዮጵያ ኤሌክትሪክ ሀይልና የኢትዮጵያ መከላከያ ኢንጅነሪንግ  ከፍተኛውን ሚና እየተጫወቱ እንደሆኑ ተናግረዋል።በአዲስ አበባ የማስፋፊያ ፕሮጀክቱ ነባርና አዲሱን ጨምሮ 414 ቦታዎችን የሚሸፍን ነው። በዚህ የማስፋፊያ ፕሮጀክት ሂደት ውስጥ በአንዳንድ ቦታዎች ላይ ተቀባይነት ያለው የኔትወርክ መቆራረጥ ሊከሰት ይእችላል ብለዋል።የክፍለ ሀገር የማስፋፊያ ፕሮጀክቱ ሁለት ዓመት የሚፈጅ  ሲሆን ነገር ግን ወደ 14 የሚደርሱ ከፍተኛ የመንግት ፕሮጀክቶች ከሶስት እስከ አራት ወራት ጊዜ ዉስጥ ይጠናቀቃሉ ሲሉ አስታዉቀዋል። (ኢዜአ) 